ՀՀ Գերագույն խորհրդի որոշումը Հայաստանի Հանրապետության տարածքում ԽՍՀՄ-ի կազմից դուրս գալու վերաբերյալ հանրաքվե անցկացնելու մասին
Ելնելով Հայաստանի անկախության մասին հռչակագրի դրույթներից ու նպատակներից և հիմնվելով Հայաստանի Հանրապետության սահմանադրության 98 հոդվածի 5 կետի վրա՝ Հայաստանի Հանրապետության գերագույն խորհուրդը որոշում է.
 Հայաստանի Հանրապետության տարածքում անցկացնել հանրաքվե ԽՍՀՄ-ի կազմից դուրս գալու վերաբերյալ՝ քվեարկության դնելով հետևյալ հարցը. «Համաձայն եք, որ Հայաստանի Հանրապետությունը լինի անկախ ժողովրդավարական պետություն ԽՍՀՄ-ի կազմից դուրս»:
 Հանրաքվեն անցկացնել 1991 թվականի սեպտեմբերի 21-ին:
 Հայաստանի Հանրապետության Գերագույն Խորհրդի նախագահությանը իրավունք տալ իրադրության կտրուկ փոփոխության դեպքում որոշում կայացնել հանրաքվեն ավելի վաղ ժամկետում անցկացնելու մասին:
 Հանրաքվեի անցկացման հետ կապված ծախսերը կատարել Հայաստանի Հանրապետության պետական բյուջեից:
 
 
Հայաստանի Հանրապետության Գերագույն Խորհրդի նախագահ	Լ. Տեր-Պետրոսյան

Հայաստանի Հանրապետության Գերագույն Խորհրդի քարտուղար	Ա. Սահակյան

1 մարտի 1991 թվականի,
քաղ. Երևան
n ն-0269-i